google/wiki40b huggingface dataset:
Maria Marusjka

Handling

Fyrvokter Ewert Manngård (Peter Lindgren), tidligere sjømann, har slått seg ned på en øy i havgapet og vokter Sørlandskysten. Han bor på fyrvokterøya sammen med kona og datteren. Hele tiden bærer han med seg minnet om yngre dager til sjøs og om Maria Marusjka, havnekneipens dronning med kvinnelig varme og forståelse. Minnet om henne overvintrer i hans sinn ute på den isolerte øya, mens kone Maria langsomt mister sin ungdoms første skjønnhet. Og Marit, datteren, har forlengst begynt å ferdes på fastlandet på grunn av sin skolegang.
Mangård funderer stadig mer på hva som skje med ham og kona når datteren flytter ut – to halvgamle mennesker alene igjen ute i isolasjonen der dagene preges av rutine og apati. Etter et plutselig innfall leier han ut en hytte på øya til den 38 år gamle forfatteren Knut Strøm. Knut Strøm har leid hytta for å få fred, men freden blir det så som så med. Han oppdager etter hvert at han på avstand blir holdt under oppsikt av de tre andre på øya, med kikkert fra fyret, fra busker og kratt og gjennom hull i veggen på utedoen. Forfatteren føler seg etterhvert som en inntrenger i dette lille samfunnet.
Datteren på sin side finner i forfatteren et mål for sin livslengsel og sine erotiske drømmer. Moren begynner å føle kvinnen i seg livne til, og fyrvokteren tyr til ølet når han begynner å få problemer med herredømmet og hustukten.
Strøms nærvær på øya avdekker skjulte konflikter i familien.

Anmeldelser

Aftenpostens, Arbeiderbladets og Dagbladets anmeldere var noe delt i synet på filmen da den ble lansert. Aftenpostens anmelder gav den god omtale og berømmet særlig skuespillerne. Han skrev blant annet at: «Med sine begrensninger i rom, tid og persongalleri er "Maria Marusjka" en film som krever meget av skuespillerne, og alle holder mål. Lindgren tegner et livaktig portrett av den autoritære pater familias i kjeledress og skyggelue, en lukket og oppfarende mann med nerveproblemer han ikke vil vedkjenne seg». Om de andre skrev han følgende: «Anne Gullestad får frem både det passive og jordnære, varme hos hans kone, Bente Cappelen er frisk og spontan i sitt spill som den unge piken. Løkkeberg lager en gode studie av forfatteren, den profesjonelle iaktager som utnytter andre i yrkesøyemed».
Arbeiderbladets Bjørn Granum var mere blandet i sitt syn og skrev følgende: «...det hele har en tendens til å bli noe grått, dvaskt og temeramentsløst. De hyppige oppgjørsscenene virker forresten underlig tafatte rent regimessig». Men han brukte også ord som «bunn hederlig» og «solid arbeid» om filmen.
I likhet med Aftenpostens anmelder gav Dagbladets anmelder skuespillerne gode skussmål. Under tittelen «Prosa med kikkertlinser» skrev Dagbladet blant annet: «Det er en fornøyelse å følge Anne Gullestads diskré og fine tolkning av (fyrvokterens) hustru, preget av isolasjon og trøstesløst samvær med sin sære og innesluttede ektemann».

Priser

Tuhus ble i 1974 tildelt Filmkritikerprisen for sin regi av denne filmen.
Ørebekk

Ørebekk er en del av Gressvik og ligger rett nord av Gressvik sentrum, og rett vest av Fredrikstad. Seutelva, som er en sideelv av Glomma, skiller Ørebekk fra Fredrikstad by. Det finnes en rekke ulike butikker, bensinstasjoner og industribedrifter i og rundt Ørebekk.
Incesticide

Nyutgivelser

I 2004 ble en boks med Incesticide og In Utero gitt ut i noen europeiske land.
Karol Scheibler

Bakgrunn

Scheibler kom fra en evangelisk-augsburgsk tysk familie. Faren hans eide en tøyfabrikk i Tyskland. Karol lærte seg yrket i England og praktiserte senere i Belgia, Frankrike, Skottland og Nederland.

Karriere

I 1848 reiste han til Polen, og ble direktør i et bomullsspinneri hos sin onkel Fryderyk Schlösser i Ozorków. 
Hans selvstendige fabrikantkarriere skjøt fart etter bryllupet med Anna Werner i 1854. Hennes far eide tøyfabrikker i Zgierz og Ozorków samt en sukkerfabrikk i Leśmierz. Annas medgift var dobbelt så stor som Scheiblers formue. Den samlede summen, støttet opp av en rekke lån, gav ham muligheten til å åpne sin første fabrikk i 1855 – et fullstendig mekanisert spinneri. På kort tid omgjorde han bygningene sine til det mest moderne tekstilfirmaet i Łódź.
Med Karol Scheiblers virksomhet begynte en helt ny epoke i Łódź’ historie, og sikret byen ledelse innenfor tekstilindustrien i Europa. Han skapte et enormt industriimperium, bestående av komplekset ved Wodny Rynek («Vanntorget», i dag Seiersplassen), Księży Młyn og bebyggelsen langs Wincenty Tymienieckis gate helt frem til Piotrkowska-gaten.
Scheiblers fabrikk i Łódź fortsatte å blomstre og Schreibler kjøpte en rekke mindre møller i distriktene Źarki og Księży Młyn. Etter at en brann ødela fabrikken i  Księży Młyn i 1874, gjenoppbygde Scheibler den med 88.000 spindler og bygde sitt eget «rike» i Księży Młyn med hus for 321 familier, en brannstasjon, skoler, forretninger og ent sykehus.
Karol Scheibler var dermed også filantrop. Både han selv, og etter sin død også hans kone Anna Werner, sønnen Karol Wilhelm samt datteren og svigersønnen Matylda og Edward Herbst, la ut store summer til veldedighet og støttet finansielt byggingen av skoler, sykehus og kirker.
Scheibler ble gravlagt på Den gamle kirkegård i Łódź i Scheiblers kapell.
Stigmella benanderella

Utseende

En bitteliten (vingespenn 3,5-5 millimeter), gråbrunlig møll. Hodet er kledt med gråbrune, oppstående, hårlignende skjell, den forstørrede, innerste antenneleddet er hvitt, det er også "kragen" rett bak hodet. Kroppen og vingene er gråbrune, noe varierende i fargen. Forvingene har ikke noe tydelig tverrbånd, men den ytre delen kan være mørkere enn resten. Bakvingen er lyst gråbrun. Larven er gul.

Levevis

Arten lever ved sandstrender og på andre lokaliteter ved kysten der det vokser viere, men også på lignende lokaliteter i innlandet. Larven utvikler seg først og fremst på krypvier (Salix repens), men også på andre vier-arter. I Norden har den trolig to generasjoner hver sommer i sør, bare én lenger nord.

Utbredelse

Arten er kjent fra Skandinavia, Latvia, Slovakia og Ungarn. I Norge er det to funn av dem, fra Farsund i Vest-Agder og fra Elverum i Hedmark.
Wire-wrap

Wire wrap er en metode for å konstruere elektroniske kort. Elektroniske komponenter blir festet på et kort som er koblet sammen av isolerte ledninger rundt kontaktpunktene, og som tvinnes flere ganger rundt et blyelement eller en socket. Ledningene kan tvinnes for hand eller delvis av en maskin. Dette var populært i storskalaproduksjon i 1960-årene og tidlig på 1970-årene og brukes fortsatt på prototyper. Metoden eliminerer konstruksjon og fabrikasjon av kretskort.
Cracked Wide Open

Cracked Wide Open er et musikkalbum med Cloroform, utgitt 11. april 2005.
Haenschia

Utseende

Små, spinkle sommerfugler med avrundede, glassklare vinger.

Levevis

Som de aller fleste Danainae er disse sommerfuglene giftige, og signaliserer dette med et karakteristisk utseende.
Larvene lever på planter i søtvierfamilien.
Duved

Duved er et tettsted i Åre kommune i Jämtlands län i landskapet Jämtland i Sverige. I 2010 hadde tettstedet 663 innbyggere.
Duved har blant annet en skole og en kirke. De to største områdene med permanent bosetning heter Kvarnbacken og Kyrklägdan.
Duved er et vintersportsområde og inngår i Åres skisystem. En kjent person fra Duved er Julia Messelt, som har ledet TV-programmene Myror i brallan og Packat & klart.

Skansen

Duveds skanse ble anlagt i 1658 og revet i 1808.

Skiområdet

Duveds og Tegefjälls heissystem er sammenflettet og utgjør en del av Åres skiområde.
Åkerengfly

Utseende

Et middelsstort (vingespenn 30 – 40 mm), kraftig, grått nattfly. Den kan kjennes på sin ganske blekt grå farge, forvingene med forholdsvis tydelige tegninger. Kroppen og forvingen er lysgrå. Forvingens midt er ofte rødbrunt bestøvet, og vingen har de tegningene man gjerne finner i nattflyvinger, bortsett fra at de mangler en mørk strek litt bakenfor midten (tappmerke). Nyre- og ringmerkene er tydelige, nyremerket er delvis kantet med hvitt på yttersiden. ved roten er det en tydelig, svart lengdestrek (rotstrek). To hvite, svartkantede tverrlinjer (mellomlinjer) avgrenser vingens midtfelt. Ytterkanten er litt bølgete. Bakvingen er ensfarget lyst gråbrun.

Levevis

Åkerengflyet lever på dyrket mark, enger og i hager. Larvene utvikler seg på røttene av ulike grasarter (Poaceae), blant andre hundegras (Dactylis glomerata). De overvintrer og fullfører utviklingen om våren. De voksne sommerfuglene flyr om natten i juni – juli.

Utbredelse

Den er utbredt over hele Europa og det nordlige Asia østover til Japan, og i mye av Nord-Amerika. I Norge er den vanlig på Sørlandet og det sørlige Østlandet, den finnes også på Vestlandet nord til Sogn og Fjordane og på Østlandet nord til Vågå, men her er den mindre vanlig.
Universitetet i Franeker

Universitetet i Franeker (Universiteit van Franeker) var et universitet i Franeker i Friesland i dagens Nederland, som eksisterte fra 1585 til 1811. Universitetet ble opprinnelig grunnlagt for å utdanne kalvinistiske prester. På 1600-tallet var universitetet høyt ansett i hele Europa og mange utlendinger kom dit for å studere. Bl.a. studerte en rekke nordmenn der på 1600-tallet. Fra omkring 1700 gikk det nedover med universitetet, og det ble oppløst av Napoleon i 1811 sammen med Universitetet i Harderwijk.
Universitetet i Franeker var det nest eldste universitetet i Nederlandene, etter Universitetet i Leiden. Universitetet hadde fakulteter for teologi, jus, medisin, filosofi, matematikk og fysikk.
John Bell Hood

Bakgrunn

John Bell Hood var sønn av John W. Hood, en lege, og Theodosia French Hood. Han var fetter til den senere sørstatsgeneral G.W. Smith og nevø av medlem av Representantenes Hus Richard French.

Militær

Han ble utdannet ved United States Military Academy før han begynte som offiser. 
I en alder av 33 er ble Hood yngste general i konføderasjonen.
Han ble beryktet for sitt aggressive lederskap som brigadesjef under ledelse av Robert E. Lee i 1862, hvoretter han ble forfremmet til leder for sin egen divisjon. Han skal ha blitt stadig mer ineffektiv etter hvert som han ble forfremmet og ledet større selvstendige kommandoer sent i krigen, og hans karriere ble skjemmet på grunn av hans nederlag på slutten av borgerkrigen. Han ble hardt skadet i borgerkrigen og måtte amputere et bein. I 1868 giftet Hood seg med Anna Marie Hennen fra New Orleans, som han fikk 11 barn med, blant annet tre par tvillinger. 
John Bell Hood var fremtredende i samfunnet med en rekke filantropiske tiltak. Hans forsikringsvirksomhet ble ødelagt av en gulfeberepidemi i New Orleans i årsskiftet 1878-1879. Han bukket selv under for sykdommen, og døde kun få dager etter sin kone og eldste barn. Han etterlot seg ti fattige, foreldreløse barn, som ble adoptert av andre familier i vidt forskjellige delstater.

Film og litteratur

I filmene Gods and General og Gettysburg, ble Hood spilt av skuespiller Patrick Gorman. I filmen In the Electric Mist fra 2008, har skuespiller Levon Helm rollen som general John Bell Hood. 
Romanen A Separate Land fra 2009, av forfatter Robert Hicks, fokuserer på hans liv etter borgerkrigen.
Total Drama sesong 5

Total Drama: All-stars er oppfølgeren til de canadiske, animerte virkelighetsdramaene Total Drama Island, Total Drama Action, Total Drama World Tour og Total Drama: Revenge of the Island fra Cartoon Network. Denne serien hadde premiere våren 2014. Serien ble skapt av Jennifer Pertsch og Tom McGillis. Denne serien fortsetter med Total Drama: Pahkitew Island.
C++17

C++17 og C++1z er informative navn på versjon av en internasjonal standard for programmeringsspråket C++, som erstattet C++14. Draft International Standard for C++17 ble publisert 21. mars 2017, og den endelige definisjonen ble publisert den 30. juli 2017.
Tianjiaan kullkraftverk

Tianjiaan kullkraftverk er et kullkraftverk i provinsen Indre Mongolia i det nordlige Kina. Det har en installert produksjonskapasitet på 790 MW fordelt på 5 turbiner. Anlegget stod ferdig i 2001.
Brandstadt vannkraftverk

Brandstadt vannkraftverk er en demning med vannkraftverk i Østerrike. Den er anlagt i Salzach. Byggingen av kraftverket og demningen var ferdig i 1959. Installert vannkrafteffekt er 120 MW. Årlig produksjon fra anlegget er 1,65 TWh elektrisk kraft.
Pierinae

Utseende

Pierinae er en gruppe med lite fargerike, stort sett hvite, blekgule og grå sommerfugler, med noe mørk (svart) pudring eller flekker.   
Flere av radialårene (R) i framvingen, kan ha forgreininger. 
Antennene har mer markert antenneklubbe, enn de andre artene i de andre delgruppene av hvitvinger.

Levevis

Flukten er gjerne langsom og litt flagrende.  Larvene lever på planter i korsblomstfamilien, mistelteinfamilien eller kapersfamilien, sjeldnere på andre plantefamilier.
De fleste av disse sommerfuglene besøker gjerne blomster.
Knut Wiggen

Biografi

Etter oppveksten i Trondheim, bosatte Wiggen seg i Stockholm (1955). Tidligere studerte piano hos Gottfrid Boon, Hans Leygraf og Robert Riefling, før han kom til Darmstadt hvor han studerte komposisjonsstudier hos Karl-Birger Blomdahlkom og kom i kontakt med både Darmstadtskolen og Pierre Schaeffer. I 1959, da han ble valgt til president i Fylkingen, begynte han å prøve og skape nye forbindelser mellom kunst, musikk og teknologi, blant annet i samarbeid med Moderna Museet der Pontus Hultén nettopp hadde tatt over som leder.
I 1960 startet han en liten elektroakustisk studio i ABFs lokaler i Stockholm der bland andra Gottfried Michael Koenig, György Ligeti og Iannis Xenakis kom til å holde kurs i komposisjon, der for eksempel Lars-Gunnar Bodin og Bengt Emil Johnson var deltagerne.
I 1962 startet stiftelse Stockholm studio for elektronisk musikk, et første utkast til en elektronisk musikkstudio, som Wiggen sammen med ingeniør Tage Westlund begynte å bygge samme år. Studioet skulle få navnet Elektronmusikstudion EMS. To år senere utviklet Sveriges Radio et studio under ledelse av Wiggen, og 1967 sto studioet klar til bruk. Wiggen ledet arbeidet med EMS til 1975.
Sammen med amerikaneren David Fahrland skapte Wiggen lydkontrollprogrammet MUSICBOX som blir brukt i sammensetningen av elektroniske musikk. Det er nå bare tilbake fem originalkomposisjoner av dem Wiggen skapte med MusicBox i 1971. På grunn av konfliktene sluttet Wiggen på EMS i 1975, og flyttet tilbake til Norge, hvor han fjernet all dokumentasjonen av MUSICBOX.
På 1990-tallet har Wiggen kommet med uttalelser om at komposisjonsprogramvaren MAX hentet inspirasjon fra MUSICBOX.
Wiggen var gift med Aina Karine Wiggen til 1952 og 1962 til 1967 med kunstneren Ulla Wiggen (f. 1942).
Telesto

Telesto eller Telestho (gresk: Τελεστώ eller Τελεσθώ, «suksess») var en havgudinne i gresk mytologi, og en personifisering av guddommelig velsignelse og suksess. Hun var en av døtrene til titanen Okeanos og Tethys.
Hesiod beskriver henne som «iført en gul peplos».
Saturns måne Telesto, er oppkalt etter henne.
Kivu

Kivu var navnet på en stor region i Den demokratiske republikken Kongo mens Mobutu Sese Seko styrte landet. Mobutu Sese Seko erobret også Kivusjøen.
Regionen inkluderte tre underregioner («Sous-Regions» på fransk): Nord-Kivu, Sør-Kivu og Maniema, som er de samme som de tre nåværende provinsene som ble opprettet i 1988. Hovedstaden i Kivuregionen var i Bukavu, og hovedstedene i de tre underregionene var i Goma, Uvira og Kindu.

Historie

Navnet Kivu' ble brukt alt i 1914 da kolonistyret delte opp Kongo i 22 distrikter. I 1935 ble distriktene gruppert i 6 provinser, hver av dem oppkalt etter provinshovedstaden. Costermansville provinsen (som hadde samme utbredelse som den senere «Kivuregionen») ble omdøpt til «Kivuprovinsen» i 1947.
I de årene har det pågått en konflikt mellom regjeringshæren, opprørere fra de Demokratiske styrker for Frigjøringen av Rwanda (FDLR) og leiesoldater , inkludert Laurent Nkundas styrker, og en oppbygning av militær støtte og styrker som blant annet inkluderte den rapporterte rekrutteringen av barnesoldater ved bevæpnede grupper.

Geografi

Kivu er også navnet på hele området som omkranser Kivusjøen, inkludert de delene i Rwanda som inneholder størsteparten  av innsjøens befolkning.
(Gisenyi, Rwanda, med omkring 1 000 000 innbyggere, er den største byen i Kivusjøområdet. 
Området karakteriseres av frodig vegetasjon og utvidet vekstsesong på grunn av høyden over havet (1500m ved innsjøen) og vulkanske jordsmonn. Kivuregionen representerer det høyeste punktet av den østafrikanske Rift Valley.
Innsjøen inneholder store mengder lagret CO₂ i de nedre sjiktene, og det er noe bekymring at den tektoniske aktiviteten i riften og/eller vulkansk aktivitet kan forårsake en plutselig forløsning av disse. Hvis dette skulle skje ville det ødelegge hele populasjonen rundt sjøen, men sannsynligheten for at dette vil skje er under diskusjon med overbevisende argumenter på begge sider.
Boundary County

Historie

Fylket ble grunnlagt 23. januar 1915 og har fått sitt navn på grunn av at det grenser til Canada.
Frederik Trampe

Island

Trampes første år på Island hadde vært fredelige, men så kom krigen mellom Danmark-Norge og Storbritannia 1807, med “flåteran” og fastlandsblokade, som også rammet skipstrafikken til Island, Færøyene og Grønland. Med britisk privat bistand oppkastet Jørgen Jürgensen seg juni 1809 til hersker over Island. Trampe var i Norge og ble “arrestert” da han kom tilbake til Island. Men han ble befridd av den britiske korvetten Talbot, som han seilte med til Storbritannia, hvor han inngav klage til den britiske regjering om det som hadde skjedd. Det ble bestemt at Island, Færøyene og Grønland skulle betraktes som nøytrale og hørende til en vennligsinnet stat.

Konflikt med general von Krogh

1810 ble Trampe stiftamtmann i Trondhjems stiftamt, som på den tiden omfattet hele Norge nord for Sunnmøre, og samtidig amtmann i Søndre Trondhjems amt. På grunn av krigen var det nød i Norge, og det ble nødvendig med en offentlig forsyningstjeneste. Organiseringen og gjennomføringen av den brakte Trampe i konflikt med kommanderende general nordafjells, Georg Frederik von Krogh. Konflikt ble det også da Trampe ville rydde opp i misbruket med militær friskyss. Ved von Kroghs mellomkomst ble Trampe derfor hjemkalt til København 1812.

Christian Frederik

Da prins Christian Frederik våren 1813 ble sendt til Norge som stattholder, fulgte Trampe med og ble medlem av Regjeringskommisjonen. Christian Frederik knyttet Trampe til seg og fikk i ham en god støtte for sin politikk. Først da von Krogh tok avskjed i januar 1814, kunne Trampe vende tilbake til Trondheim som stiftamtmann.

Familie

Foreldre: Major Adam Frederik greve Trampe til Løgismose (1750–1807) og Gertrud Hoffmand de Poulson (1746–1815). Gift første gang 1797 med baronesse Frederikke Sophie Bolten f. Heinrich (1764–1807), ekteskapet oppløst 1803. Gift andre gang 1808 med Anna Dorothea (“Thea”) Colbjørnsen (1792–1808). Gift tredje gang 1810 med komtesse Amalie Ulrikke Frederikke von Schmettow, datter av Carl Jacob Waldemar von Schmettow.
Hans sønn i første ekteskap Adam Johan Frederik Poulsen Trampe (1798-1876) var amtmann både i Nordland og Nord-Trøndelag.
1. divisjon fotball for kvinner 1996

Kvalifisering

Vinnerne av de forskjellige avdelingene ble fordelt i to grupper, hvor vinnerne av avdeling 1, 3 og 5 kom i gruppe 1, mens vinnerne av avdeling 2, 4 og 6 kom i gruppe 2. Hvert lag spilte én kamp mot hverandre, slik at alle endte opp med én hjemmekamp og én bortekamp.
Northaunt

Northaunt er et norsk ambient band med base i Trondheim som har vært aktive siden 1996. Bandet spiller en blanding av ambient og undersjangeren dark ambient, kjennetegnet av mye naturlyder i musikken.
Northaunt startet med to medlemmer, Hærleif Langås og Ketil Søraker. Ketil Søraker forlot bandet i 2004. Etter en demo i 1998 og en promo-CD i 2000 ga de ut sin første CD i 2001 på Fluttering Dragon records i Polen.
Siden 2007 har Hærleif spilt live i Europa, Russland og USA og gitt ut flere album.
Slektsforskningsprogram

Et slektsforskningsprogram er en type programvare for personlige datamaskiner som forenkler systematiseringsbehovet under slektsforskning.
Programmet gjør det mulig å enkelt systematisere all informasjon om en person, som biologiske foreldre, eventuelle adoptivforeldre, fødsel, dåp, konfirmasjon, vielse, dødsfall, begravelse og de enkelte hendelsers dato, sted, vitner og dokumentasjon – f.eks. bilder, fødselsattest, lydopptak, filmklipp eller underskrift – samt hvilken kilde informasjonen kommer fra.
Opplysningene legges inn i skjemaform, men programmet kan selv gjøre slektsforskeren oppmerksom på sannsynlige feil, som f.eks. hvis et barn ved fødsel er tillagt meget unge foreldre eller en mor over 50 år. 
Et viktig formål med et slektsforskningsprogram er utskriftene som kan være av en persons aner eller etterkommere. Større samlinger av slektninger i en database kan ved hjelp av slektsforskningsprogrammet brukes til å skrive ut «manuskriptet» til en slektsbok. De fleste slektsforskningsprogrammer har i dag også støtte for automatisk generering av internettsider for presentasjon av innholdet.
En annen egenskap flere slektsforskningsprogrammer har, er støtte for import og eksport av såkalte GEDCOM-filer. GEDCOM er en standard for en representasjon av databasen i rent tekstformat, slik at man kan overføre hele eller deler av databasen fra ett slektsforskningsprogram til et annet, til og med på tvers av datamaskiners operativsystem.
GEDCOM gir ikke 100% kompatibilitet. Innenfor GEDCOM har produsentene visse friheter som gjør at det ikke alltid går helt smertefritt.
Henry Skilbred

Bakgrunn

Som mange på Skotfoss på begynnelsen av 1900-tallet var Skilbred av delvis svensk herkomst. Foreldrene var Knut Skjelbred (fra Skjelbred i Solum) og den svenske innvandrerkvinnen Emma Kristina Hemmingsdotter. Mye av interessen for sang og musikk fikk han fra den musikalske moren. Henry Skilbred var eldst i en søskenflokk på 10. Skilbred startet som frisørlæring da han var tolv, da han begynte å jobbe som såkalt «såpegutt», hos frisør Johannes Fjelldal. Da Johannes døde overtok Skilbred som frisørmester, bare 16 år gammel. Etterhvert startet han å arbeide for frisørmester Schöne i Skien, der han tok svenneprøven i 1923. Skilbred forble frisør resten av livet, men han hadde også en parallell karriere som musiker.

Musikalsk karriere

Skilbred hadde vokst opp med sang og musikk hjemme. Moren sang og spilte gitar, faren spilte fløyte og flere av søsknene spilte forskjellige instrumenter. Selv var han selvlært på fiolin og gitar. Melodier komponerte han selv og satte tekst til. I 1937 kom hans første plateutgivelse, «Det var en sommerkveld». Ganske snart kom nr. 2; «Taterpiken». I frigjøringsåret 1945 skrev han tekst og melodi til «Vi vil eie dette landet» som ble utgitt på plate sammen med «Norge i rødt, hvitt og blått». Dessuten ble sangene «Sangen om Norge», «Fredsklokker», «De skogkledte fjell» og tangoen «Avskjedstoner» svært populære, sistnevnte solgte i 40 000 eksemplarer. Selv om han hadde platesuksesser fortsatte Skilbred med det han var utdannet som; frisøryrket. Kundene fikk ikke bare klippet håret, de fikk også Skilbreds sang på kjøpet.

Interessen for rallarne

Skilbred hadde hele livet en stor interesse for rallarens historie. Hans bestefar på morssiden hadde vært svensk rallar og og farfaren hadde vært gruvearbeider. Det kom også rallare som hadde jobbet på Ofotbanen til Skotfoss for å arbeide der. De ble der ikke lenge, men Skilbred lærte rallarviser av dem. Disse visene brukte han senere i livet som grunnlag og inspirasjon, han skrev gjerne på svensk, et språk han hadde vokst opp med. Hans rallarviser ble også populære, meste kjent er nok «Svarta Bjørn» som han sang sammen med Inger Jacobsen og The Firebeats.

Alderdom

Skilbred var aktiv helt til sin død. I 1983 deltok han i Hylands Hörna, der han sang «Svarta Bjørn» sammen med Putte Wickmans orkester. Samme år deltok han i feiringen av Ofotbanens 80-årsjubileum der han også opptrådte. Han var også kjent for å stille opp for humanitære organisasjoner.

Plateselskaper

I likhet med andre Grenlandsbaserte musikere som Aage Samulelsen og Hilmar Fredriksen, spilte Skilbred inn sine utgivelser i Busk lyd-studio.